Ullevålsveien 100 (tidl. 90B) Foto: Helge Høifødt 
Kart over Adamstuen, 1917
**Adamstuen** er et boligstrøk sørvest for Ullevål sykehus i Oslo som grenser til boligstrøkene Fagerborg, Valleløkken og Lindern. Strøket hører til bydel St. Hanshaugen som ligger på Oslo Vest. Adamstuen blir betjent av en holdeplass på Ullevål hageby-linjen.

Etymologi
---------

Området har navn etter kjøpmann Adam Reutz Steen som var eier da han døde i 1807. Kjøpmann P.A.I. Bergh, svigerfar til Emil Stang, og gartner Cederholm var andre eiere på 1800-tallet.

Historie
--------

Opprinnelig var Adamstuen-området en eiendom utskilt fra Store Ullevål gård, ca. 42 daa, som omtrent tilsvarer området mellom Ullevålsveien, Kirkeveien og Sognsveien. Våningshuset lå omtrent ved Ullevålsveien 112. Navnet kommer etter kjøpmann Adam R. Steen som var eier ved sin død i 1807. Eiendommen tilhørte senere statsminister Emil Stang svigerfar P.A.J. Berg (fra 1861). Stang kjøpte selv i 1866 en eiendom ved trikkesløyfen (Ullevålsveien 80). Rundt 1900 gikk bygrensen rett ovenfor Adamstuen som var rett utenfor tettbebyggelsen i byen. Eiendommen ble kjøpt av Oslo kommune i 1911 for å bedre atkomsten til sykehuset. Veterinærinstituttet fikk lokaler på Adamstuen der det tidligere hadde vært Institutt for åndssvake gutter (Idioten). Veterinærhøgskolen ble etablert i 1935 ved Veterinærinstituttets område. Statens Bilsakkyndige ble etablert på Adamstuen i 1927 (flyttet til Risløkka i 1975). På 1920-tallet ble det oppført flere leiegårder i nyklassisk stil i området. Nedre Adamstuen er bevart (Ullevålsveien 100). Dette er en tømmerhytte fra ca. 1840.

Området ble i Oslo kalt Adamstua frem til midten av 1980-tallet, da Oslo Sporveier endret nummereringen på sine linjer. I denne forbindelse endret de navnet til Adamstuen.[] I Jan Erik Volds «Trikkeskinnedikt» (1968) omtales Adamstua.

Krysset Ullevålsveien (i bildet) / Theresesgate og Sognsveien (til høyre) Foto: Helge Høifødt

Veterinærhøgskolen
------------------

I 2008 vedtok Stortinget etter forslag fra Stoltenberg II-regjeringen å flytte Veterinærhøgskolen fra Adamstuen til Ås i Akershus. Denne beslutningen ble umiddelbart svært kontroversiell, og ble kritisert av både politikere og forskere. Flyttingen ble gjennomført i 2021. Også Veterinærinstituttet flyttet til Ås, lokalisert på samme sted som NMBU Veterinærhøgskolen.

Plassen der Ullevålsveien, Thereses gate og Sognsveien møtes
------------------------------------------------------------

I 1909 ble det anlagt trikkelinje langs Thereses gate til Adamstuen og kommunen kjøpte eiendommen Adamstuen i 1911. Trikkelinjen ble i 1925 forlenget til John Collets plass etter at Ullevål hageby ble anlagt på 1920-tallet. Strøkets kjerne er plassen der Ullevålsveien, Thereses gate og Sognsveien møtes. Plassen er avrundet fordi Oslo Sporveiers linje 7 snudde der. Sentralt på plassen står et lindetre. Ved plassen og et kvartal til sidene finnes butikker og spisesteder. Adamstuen holdeplass for trikken til sentrum og Rikshospitalet ligger i Sognsveien ved plassen. Den og plassen ble oppgradert med ferdigstillelse i 2012, da plassen fikk nytt dekke i granitt og kvartsittgrus. Som en skjerm mot Sognsveien ble det plantet en dobbelhekk av agnbøk og barlind. Trikkesløyfen på plassen, der trikken snudde frem til slutten av 80-tallet, er ikke i bruk. Ansvarlig landskapsarkitekt var Gabrielle Røkenes.

Referanser
----------

1. ↑  «Adamstuen». *Faktaark*. Kartverket. Besøkt 29. juni 2020.
2. ↑
3. ↑  Arstal, Aksel (1938). *Oslo byleksikon*. Johan Grundt Tanum.
4. 1 2 3  *Oslo byleksikon*. Kunnskapsforl. 2000. ISBN 8257308153.
5. ↑  «Oslo Sporveier. Trikk motorvogn 37 type MO "kylling" i Storoveien på linje "G71" fra Grefsen via Sinsen til Adamstuen i ettermiddagsrushet.». *digitaltmuseum.no*. Besøkt 6. juni 2023.
6. ↑  «Oslo Sporveier. Trikk motorvogn 114 type SS lang (fra 1914) ekstravogn "G71" mot Adamstuen. Her i Storgata ved Østbygården. Gatebilde, trafikkmiljø.». *digitaltmuseum.no*. Besøkt 6. juni 2023.
7. ↑  Fristad, Hans Andreas (1990). *Oslo-trikken*. Gyldendal. ISBN 8205190844.
8. ↑  Grethe Kielland Jensen (7. mars 2008). «Veterinærhøgskolen ut av Oslo». Nrk.no.
9. ↑  «Hestehandel om Veterinærhøgskolen». Porsgrunns Dagblad. 9. januar 2008. Arkivert fra originalen 6. oktober 2014.
10. ↑  «Flytter Veterinærhøgskolen til Ås». forskning.no. 9. januar 2008. Arkivert fra originalen 12. januar 2008.
11. ↑  Nytt bygg og ny direktør for Veterinærinstituttet. *Landbruk 24*. Besøkt 1. september 2021.
12. ↑  *Oslo før og nå*. Kunnskapsforlaget. 1989. ISBN 8257303216.
13. ↑  «Oslo Sporveier. Trikk motorvogn type Høka MBO nr. 218 linje 7 i trikkesløyfa på Adamstuen.». *digitaltmuseum.no*. Besøkt 6. juni 2023.
14. ↑  *Årbok Norske landskapsarkitekters forening 2013–2014*, side 72–73.

Eksterne lenker
---------------

* (en) Adamstuen – kategori av bilder, video eller lyd på Commons Rediger på Wikidata

Portal: Oslo

|  |  |
| --- | --- |
| Oppslagsverk/autoritetsdata | Store norske leksikon **·** Oslo Byleksikon **·** GeoNames **·** Sentralt stedsnavnregister
 |